ПРИЈЕДЛОГ

На основу члана 39 став 2 тачка 2) и 6) Закона о локалној самоуправи (,,Службени гласник Републике Српске“, број: 97/16), члана 38 став 2 Закона о уређењу простора и грађењу („Службени гласник Републике Српске“, број: 40/13, 106/15 и 3/16) и члана 39 став 2) тачка 6) Статута Града Бијељина (,,Службени гласник Града Бијељина“, број: 9/17), Скупштина града Бијељина на својој \_\_\_ сједници одржаној дана \_\_\_\_\_\_ 2020. године, донијела је

**О Д Л У К У**

**О УТВРЂИВАЊУ НАЦРТА УРБАНИСТИЧКОГ ПЛАНА**

**ГРАДА БИЈЕЉИНА**

Члан 1.

Утврђује се Нацрт Урбанистичког плана града Бијељина, урађен од стране носиоца израде планског документа, ЈП „Дирекција за изградњу и развој града“ Д.О.О. Бијељина, јануар 2020. године.

Члан 2.

Нацрт Урбанистичког плана града Бијељина садржи текстуални и графички дио.

1. Текстуални дио нацрта плана састоји се од сљедећих поглавља:
2. Увод,
3. Стање организације, уређења и коришћења простора,
4. Потребе, могућности и циљеви организације, уређења и коришћења простора,
5. План организације, уређења и коришћења простора,
6. Одредбе и смјернице за спровођење плана
7. Графички дио нацрта плана састоји се од сљедећих графичких прилога:
8. Карте стања
9. Копија катастарског плана,
10. Инжењерско-геолошка карта,
11. Цјелине урбаног подручја,
12. План намјене површина,
13. Саобраћајна инфраструктура,
14. Хидротехничка инфраструктура,
15. Електроенергетска и телекомуникациона инфраструктура,
16. Топлификација и гасификација
17. Карте планираних рјешења
18. Извод из Просторног плана града Бијељина,
19. Зоне урбаног подручја,
20. План намјене површина,
21. Саобраћајна инфраструктура,
22. Хидротехничка инфраструктура,
23. Електроенергетска и телекомуникациона инфраструктура,
24. Топлификација и гасификација
25. Синхрон план инфраструктуре,
26. Заштита природног, културно-историјског насљеђа и животне средине,
27. Карта планова нижег реда

2.

Члан 3.

Нацрт Урбанистичког плана града Бијељина биће изложен на јавни увид у просторијама Одјељења за просторно уређење Градске управе Бијељина, холу Центра за културу у Бијељини и у просторијама ЈП „Дирекција за изградњу и развој града“ Д.О.О. Бијељина, у трајању од 30 дана.

Члан 4.

Носилац припреме плана, Одјељење за просторно уређење, обавијестиће јавност о мјесту, времену и начину излагања утврђеног нацрта измјене плана путем огласа који ће бити објављен у два средства јавног информисања, најмање два пута, с тим да ће се прво обавјештење објави осам дана прије почетка јавног увида, а друго 15 дана од почетка излагања нацрта документа просторног уређења на јавни увид.

Члан 5.

Ова Одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

|  |  |  |
| --- | --- | --- |
| Број: 01-022-/20 |  | П Р Е Д С Ј Е Д Н И К |
| Бијељина, |  | СКУПШТИНЕ ГРАДА БИЈЕЉИНА |
| Датум, 2020. године |  |  |
|  |  | Славиша Марковић |
|  |  |  |

**ОБРАЗЛОЖЕЊЕ**

**ПРАВНИ ОСНОВ ЗА ДОНОШЕЊЕ ОДЛУКЕ**

Чланом 39 став 2 тачка 6) Закона о локалној самоуправи (,,Службени гласник Републике Српске“, број 97/16) је прописано да је Скупштина локалне самоуправе надлежна да доноси стратешке документе просторног уређења за подручје јединице локалне самоуправе.

Чланом 38 став 2 Закона о уређењу простора и грађењу („Службени гласник Републике Српске“, број 40/13, 106/15 и 3/16) је прописано да просторни план јединице локалне самоуправе, урбанистички план, планове посебног подручја јединице локалне самоуправе и спроведбене документе просторног уређења јединице локалне самоуправе доноси скупштина локалне самоуправе.

Чланом 39 став 2) тачка 6) Статута Града Бијељина (,,Службени гласник Града Бијељина“, број 9/17) је прописано да у оквиру свог дјелокруга Скупштина града доноси стратешке документе просторног уређења за подручје града.

**РАЗЛОЗИ ЗА ДОНОШЕЊЕ ОДЛУКЕ**

Након што је донесена одлука о приступању изради Урбанистичког плана града Бијељина, Одјељење за просторно уређење, као носилац припреме спровело је све законске процедуре за припрему нацрта плана.

Најприје је у законском року именован Савјет плана ради укупног праћења израде документа просторног уређења, вођења јавне расправе и усаглашавања ставова и интереса зависно од потребе, обима и врсте документа.

Путем јавног позива позвана су заинтересована лица да овом органу доставе приједлоге и сугестије за планска рјешења у обухвату Урбанистичког плана града Бијељина. Достављени приједлози и сугестије су прослијеђени Ј.П. „Дирекција за изградњу и развој града“ Бијељина, носиоцу израде плана.

Носилац израде плана је након тога утврдио приједлог планских рјешења до којих се дошло у току израде плана. Приједлог планских рјешења је достављен институцијама и правним лицима у чијој надлежности је инфраструктура (водоводна, путна, електроенергетска, поштанска, телекомуникациона и др.), заштита културно-историјског и природног насљеђа, противпожарна заштита, заштита животне средине, управљање комуналним отпадом, управљање пољопривредним земљиштем, сеизмолошка дјелатност и сл. и члановима Савјета. Мишљења су доставили Републички хидрометеоролошки завод, Републички завод за заштиту културно-историјског и природног насљеђа из Бања Луке, Одјељење за експлозивне материје и послове заштите од пожара Министарства унутршњих послова Републике Српске, ЈП „Аутопутеви Републике Српске“ ДОО Бања Лука из Бања Луке, ЈП „Путеви Републике Српске“ ДОО Бања Лука из Бања Луке, АД „Комуналац“ Бијељина из Бијељине, ДОО „ГАС-РЕС“ Бања Лука из Бања Луке, Електропренос БиХ, Министарство пољопривреде, водопривреде и шумарства и Министарство саобраћаја и веза. Достављена мишљења су достављена носиоцу израде плана.

Стручној расправи која је одржана 23.01.2020. године, присуствовало је 14 представника институција и правних лица.

О мишљењима институција и правних лица носилац израде плана је заузео став који је разматран на стручној расправи и сједници Савјета, након чега је израђен нацрт плана.

Узимајући у обзир све напријед наведено нацрт плана је достављен Скупштини града на утврђивање.

**ФИНАНСИЈСКА СРЕДСТВА**

Финансијска средства потребна за доношење ове Одлуке обезбијеђена су буџетом Града Бијељина.

НАЧЕЛНИК ОДЈЕЉЕЊА

Миладин Ракић, дипл. инж. саобраћаја